## Uredba o izmjenama i dopunama Uredbe o unutarnjem ustrojstvu Ministarstva socijalne politike i mladih

### NN 54/2013 (7.5.2013.), Uredba o izmjenama i dopunama Uredbe o unutarnjem ustrojstvu Ministarstva socijalne politike i mladih

VLADA REPUBLIKE HRVATSKE

1097

Na temelju članka 63. stavka 2. Zakona o sustavu državne uprave (»Narodne novine«, br. 150/2011 i 12/2013 – Odluka Ustavnog suda Republike Hrvatske), Vlada Republike Hrvatske je na sjednici održanoj 2. svibnja 2013. godine donijela

UREDBU

O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA SOCIJALNE POLITIKE I MLADIH

Članak 1.

U Uredbi o unutarnjem ustrojstvu Ministarstva socijalne politike i mladih (»Narodne novine«, broj 121/2012), u članku 2. točka 8. mijenja se i glasi:

»8. Samostalna služba za unutarnju reviziju«.

Članak 2.

Članak 20. mijenja se i glasi:

»Uprava za mlade, međunarodne poslove i poslove Europske unije je upravna organizacija u sastavu Ministarstva koja izrađuje prijedloge zakona i druge akte iz djelokruga rada, daje mišljenja na prijedloge zakona i drugih propisa kroz mjere usmjerene na podizanje kvalitete života mladih, unaprjeđuje i usklađuje zakone i druge propise s odgovarajućim nacionalnim, europskim i međunarodnim pravnim standardima, provodi međuresornu i međunarodnu suradnju, razvija i koordinira javne politike za mlade u suradnji s drugim tijelima državne uprave i jedinicama lokalne i područne (regionalne) samouprave te daje stručno-administrativnu potporu u radu savjetodavnih tijela za mlade, obavlja stručne poslove te podupire rad specijaliziranih ustanova iz djelokruga rada, provodi nadzor nad zakonitošću rada Agencije za mobilnost i programe Europske unije i nadzor nad provedbom Programa Mladi na djelu, podupire rad i razvoj svih oblika organiziranja mladih i uključuje ih u razvoj javnih politika za mlade. Uprava obavlja stručne poslove vezane uz ispunjenje preuzetih obveza Republike Hrvatske kao članice Ujedinjenih naroda, Vijeća Europe, Unije za Mediteran i drugih međunarodnih organizacija, uz regionalne organizacije i međunarodne programe i projekte, te uz programe i projekte Europske unije. Uprava obavlja poslove provedbe pretpristupnih i pristupnih aktivnosti Europske unije na području socijalnog uključivanja i borbe protiv siromaštva u skladu sa strateškim dokumentima. Uprava obavlja poslove vezane uz uključivanje i članstvo Republike Hrvatske u Europskoj uniji u dijelu koji se odnosi na programe Europske unije: Mladi na djelu; Daphne III i PROGRESS. Uprava izrađuje nacrte prijedloga međunarodnih ugovora i akata iz djelokruga Ministarstva, prati njihovu provedbu, te obavlja aktivnosti vezane uz pripremu potpisivanja i ratificiranja međunarodnih konvencija. Uprava sudjeluje u radu odgovarajućih tijela Europske unije. Uprava predlaže, potiče i koordinira bilateralnu i multilateralnu suradnju s ministarstvima ili srodnim organizacijama, te surađuje na pripremi međunarodnih projekata. Uprava obavlja poslove organizacije raznih skupova, konferencija i ostalih događanja na međunarodnoj razini vezanih uz socijalnu politiku i mlade. Uprava obavlja poslove izrade strateških, programskih i operativnih dokumenata u vezi s korištenjem sredstava pretpristupne pomoći (IPA) i strukturnih fondova te prijelaznog instrumenta u području razvoja ljudskih potencijala, socijalnog uključivanja, pristupa zapošljavanju, pomoći u tranziciji i jačanju institucija te tehničke pomoći, u okviru nadležnosti Uprave; sudjeluje u pripremi, provedbi, i praćenju projekata koji se financiraju iz sredstava pretpristupne pomoći (IPA) i prijelaznog instrumenta te u pripremi, provedbi, vrednovanju, ugovaranju i praćenju projekata koji se financiraju iz sredstava strukturnih fondova. Uprava prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći i strukturnih fondova. Uprava obavlja i druge poslove koji su joj stavljeni u nadležnost posebnim zakonom ili drugim propisima.

U Upravi za mlade, međunarodne poslove i poslove Europske unije ustrojavaju se:

4.1. Sektor za mlade

4.2. Sektor za međunarodnu suradnju, poslove Europske unije, pristupne i strukturne fondove Europske unije.«.

Članak 3.

Članak 24. mijenja se i glasi:

»Sektor za međunarodnu suradnju, poslove Europske unije, pristupne i strukturne fondove Europske unije je unutarnja ustrojstvena jedinica Uprave za mlade, međunarodne poslove i poslove Europske unije koji obavlja stručne poslove vezane uz ispunjenje preuzetih obveza Republike Hrvatske kao članice Ujedinjenih naroda, Vijeća Europe, Unije za Mediteran i drugih međunarodnih organizacija, uz regionalne organizacije i međunarodne programe i projekte, te uz programe i projekte Europske unije. Sektor obavlja poslove provedbe pretpristupnih i pristupnih aktivnosti Europske unije na području socijalnog uključivanja i borbe protiv siromaštva u skladu sa strateškim dokumentima, te obavlja poslove u vezi s pripremom za uključivanje i sudjelovanje Republike Hrvatske u model otvorene koordinacije na području socijalnog uključivanja. Sektor obavlja poslove vezane uz uključivanje i članstvo Republike Hrvatske u Europskoj uniji u dijelu koji se odnosi na programe Europske unije: Mladi na djelu; Daphne III i PROGRESS. U provedbi programa Mladi na djelu osobito koordinira i prati rad Agencije za mobilnost i programe Europske unije. Sektor izrađuje nacrte prijedloga međunarodnih ugovora i akata iz djelokruga Ministarstva, prati njihovu provedbu, te obavlja aktivnosti vezane uz pripremu potpisivanja i ratificiranja međunarodnih konvencija. Sektor prati provedbu Memoranduma o suglasnosti Vlade Republike Hrvatske i Vlade Kanade o mobilnosti mladih. Sektor sudjeluje u radu sljedećih tijela: Odbora za socijalnu zaštitu Europske komisije i njenih podgrupa; Pododbora Republike Hrvatske i Europske unije za inovacije, tehnološki razvitak i socijalnu politiku, Pododbora Republike Hrvatske i Europske unije za ekonomska i financijska pitanja i statistiku, te radnih tijela Vijeća Europske unije. Sektor izrađuje periodička izvješća o procesu pristupanja Republike Hrvatske Europskoj uniji za političke kriterije te pregovaračka poglavlja: Sloboda kretanja radnika, Socijalna politika i zapošljavanje te Obrazovanje i kultura. Sektor predlaže, potiče i koordinira bilateralnu i multilateralnu suradnju s ministarstvima ili srodnim organizacijama, te surađuje na pripremi međunarodnih projekata i obavlja poslove vezane uz međunarodne susrete iz djelatnosti Ministarstva. Sektor sudjeluje u radu, održava i unaprjeđuje odnose s međunarodnim institucijama i institucijama iz djelokruga socijalne politike i mladih, predlaže načine unaprjeđivanja međunarodne suradnje, te sudjeluje u radu radnih skupina i aktivnostima međuresorne suradnje u pitanjima iz djelokruga Ministarstva. Sektor obavlja poslove organizacije raznih skupova, konferencija i ostalih događanja na međunarodnoj razini vezanih uz djelokrug rada Ministarstva. Sektor obavlja poslove izrade strateških, programskih i operativnih dokumenata u vezi s korištenjem sredstava pretpristupne pomoći, strukturnih fondova i prijelaznog instrumenta u području razvoja ljudskih potencijala, socijalnog uključivanja, pristupa zapošljavanju, pomoći u tranziciji i jačanju institucija te tehničke pomoći, u okviru sektorske nadležnosti. Sektor izrađuje sektorske analize i utvrđuje programske prioritete za projektne cikluse korištenja sredstava, te upravlja, provodi i prati operativne programe za razvoj ljudskih potencijala u dijelu koji se odnosi na socijalno uključivanje. Sektor priprema kriterije za odabir projekata te vrši pripremu projektne dokumentacije za korištenje sredstava pretpristupne pomoći, a vezano uz korištenje sredstava strukturnih fondova – Europskog socijalnog fonda vrši i preliminarne procjene projekata te sudjeluje u ugovaranju. Sektor pruža podršku korisničkim institucijama tijekom pripreme i provedbe projekata, provodi projekte tehničke pomoći i provodi poslove prema predviđenim procedurama za provedbu programa iz fondova Europske unije. Sektor prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći i strukturnih fondova. Sektor obavlja i druge poslove koji su mu stavljeni u nadležnost posebnim zakonom ili drugim propisima.

Za obavljanje poslova Sektora za međunarodnu suradnju, poslove Europske unije, pristupne i strukturne fondove Europske unije ustrojavaju se:

4.2.1. Služba za međunarodnu suradnju i poslove Europske unije

4.2.2. Služba za pristupne i strukturne fondove Europske unije.«.

Članak 4.

Članak 26. mijenja se i glasi:

»Služba za pristupne i strukturne fondove Europske unije unutarnja je ustrojstvena jedinica Sektora za međunarodnu suradnju, poslove Europske unije, pristupne i strukturne fondove Europske unije koja obavlja poslove izrade strateških, programskih i operativnih dokumenata u vezi s korištenjem sredstava pretpristupne pomoći, strukturnih fondova i prijelaznog instrumenta u području razvoja ljudskih potencijala, socijalnog uključivanja, pristupa zapošljavanju, pomoći u tranziciji i jačanju institucija i tehničke pomoći, u okviru sektorske nadležnosti; izrađuje sektorske analize i utvrđuje programske prioritete za projektne cikluse korištenja sredstava; obavlja stručne poslove koji se odnose na planiranje i upravljanje proračunom iz pristupne pomoći i strukturnih fondova te osigurava provedbu naknade sredstava; upravlja, provodi i prati operativne programe za razvoj ljudskih potencijala u dijelu koji se odnosi na socijalno uključivanje; priprema kriterije za odabir operacija/projekata i prati pokazatelje rezultata i utjecaja s ciljem daljnjeg unaprjeđenja; koordinira pripremu baze projekata i pripremu projektne dokumentacije za korištenje sredstava; obavlja stručne poslove vrednovanja i ugovaranja projekata financiranih iz strukturnih fondova; odabire projekte za financiranje i zaključuje ugovore o dodjeli bespovratnih sredstava sa korisnicima te druge relevantne ugovore; pruža podršku korisničkim institucijama tijekom provedbe operacija/projekata; provodi projekte tehničke pomoći; provodi poslove prema predviđenim procedurama za provedbu programa iz fondova Europske unije; pri izradi relevantnih dokumenata i provedbi pripadajućih programa i projekata održava stalnu stručnu komunikaciju sa svim unutarnjim ustrojstvenim jedinicama ministarstva, te potiče suradnju s ustanovama, udrugama i drugim organizacijama civilnoga društva koje djeluju na području socijalnog uključivanja; surađuje s drugim nadležnim državnim i javnim tijelima i institucijama, organizacijama civilnog društva i drugim relevantnim dionicima; osigurava informiranost, javnost i vidljivost; prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći i strukturnih fondova; sudjeluje na stručnim skupovima i u radu relevantnih radnih tijela na nacionalnoj i međunarodnoj razini; sudjeluje u planiranju državnog proračuna; izrađuje načine postupanja u različitim procesima rada; analizira funkcije iz djelokruga rada Službe; vodi registre u vezi s obavljenim radom; podnosi izvješća o učinjenom u kvantitativnom i kvalitativnom smislu; brine da svaki rashod bude opravdan stvarnom potrebom i potvrđen prethodnom kontrolom; obavlja i druge poslove koji su joj stavljeni u nadležnost posebnim zakonom ili drugim propisima.

U sklopu Službe za pristupne i strukturne fondove Europske unije ustrojavaju se:

4.2.2.1. Odjel za pripremu programa iz fondova Europske unije

4.2.2.2. Odjel za provedbu programa iz fondova Europske unije

4.2.2.3. Odjel za praćenje programa iz fondova Europske unije

4.2.2.4. Odjel za vrednovanje projekata iz fondova Europske unije.«.

Članak 5.

Članak 27. mijenja se i glasi:

»Odjel za pripremu programa iz fondova Europske unije unutarnja je ustrojstvena jedinica Službe za pristupne i strukturne fondove Europske unije koja obavlja stručne poslove koji se odnose na koordinaciju, pripremu i planiranje godišnjih i višegodišnjih programa za korištenje sredstava pretpristupne pomoći, strukturnih fondova i prijelaznog instrumenta u području socijalnog uključivanja, pristupa zapošljavanju, razvoja ljudskih potencijala i tehničke pomoći te pomoći u tranziciji i jačanju institucija; u suradnji s drugim unutarnjim ustrojstvenim jedinicama unutar Službe, Ministarstva, te drugim državnim i javnim tijelima i ustanovama i organizacijama civilnoga društva priprema strateške, programske i operativne dokumente za korištenje pretpristupne pomoći i strukturnih fondova; s drugim tijelima sudjeluje u pripremi i provođenju komunikacijskih akcijskih planova; provodi mjere informiranja i vidljivosti s posebnim naglaskom na mjere namijenjene korisnicima i sudjeluje u informiranju potencijalnih prijavitelja o mogućnostima korištenja bespovratnih sredstava; provodi javne partnerske konzultacije; utvrđuje planirane krajnje korisnike i priprema nacrt kriterija za odabir projekata u okviru odgovarajućeg prioriteta ili mjere te isti podnosi Upravljačkom tijelu na provjeru; inicira i razvija strateške projekte, što pridonosi ostvarivanju prioritetnih ciljeva operativnog programa; utvrđuje mjere za provedbu prioriteta operativnih programa te razvija uvjete i planove za njihovu provedbu; koordinira pripremu baze projekata i pruža stručnu podršku korisničkim institucijama u pripremi projektne dokumentacije za korištenje sredstava; u suradnji s Posredničkim tijelom razine 2 i Odjelom za vrednovanje projekata iz fondova Europske unije sudjeluje u pripremi smjernica/uputa za prijavitelje u dijelu koji se odnosi na kriterije vrednovanja (kriteriji odabira i kriteriji dodjele); sudjeluje u informativnim radionicama organiziranim u okviru natječaja i šire; sudjeluje u radu odbora za ocjenjivanje; priprema interne pisane procedure za provedbu svojih funkcija sukladno pravilnicima; čuva dokumente i evidencije o provedbi funkcija radi osiguravanja odgovarajućeg revizijskog traga; prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći, strukturnih fondova i drugih izvora financiranja; sudjeluje na stručnim skupovima i u radu relevantnih radnih tijela na nacionalnoj i međunarodnoj razini; priprema izvješća i planove iz svoga djelokruga rada; brine da svaki rashod bude opravdan stvarnom potrebom i potvrđen prethodnom kontrolom.«.

Članak 6.

Članak 28. mijenja se i glasi:

»Odjel za provedbu programa iz fondova Europske unije unutarnja je ustrojstvena jedinica Službe za pristupne i strukturne fondove Europske unije koja obavlja stručne poslove koji se odnose na provedbu programa iz pretpristupne pomoći i strukturnih fondova u području socijalnog uključivanja, pristupa zapošljavanju, razvoja ljudskih potencijala i tehničke pomoći te provedbu aktivnosti i projekata pomoći u tranziciji i jačanju institucija i prijelaznog instrumenta; u dijelu koji se odnosi na operativne programe za razvoj ljudskih potencijala iz sredstava pretpristupne pomoći odobrava projektnu dokumentaciju u skladu sa selekcijskim kriterijima i prati provedbu operacija/projekata; priprema prognoze korištenja sredstava te financijskih obveza po projektima; priprema planove nabave; planira i upravlja alokacijama iz sredstava Europske unije i nacionalnih izvora te osigurava nacionalno sufinanciranje projekata; priprema i dostavlja tijelu odgovornom za plaćanje zahtjev za prijenos javnih sredstava korisniku te osigurava ukupnost plaćanja javnog doprinosa; osigurava provedbu naknade sredstva koja nisu ispravno plaćena te vodi evidenciju o iznosima koji trebaju biti ili su naknađeni; dostavlja tijelu za ovjeravanje i tijelu odgovornom za plaćanja informacije o iznosima koji trebaju biti nadoknađeni te o već nadoknađenim sredstvima; sukladno relevantnim sporazumima surađuje s korisničkim institucijama, te s ugovornim tijelom/Posredničkim tijelom razine 2; organizira mjesečne sastanke sa svim relevantnim dionicima uključenim u provedbu projekata s ciljem praćenja rokova i kvalitete provedbe; provodi kontrolu administrativnog i financijskog upravljanja i sudjeluje u provjerama na licu mjesta; osigurava elektronsko praćenje financijskih podataka i unos u MIS; pruža podršku korisničkim institucijama tijekom provedbe operacija/projekata; surađuje sa stručnim voditeljem projekta iz relevantne unutarnje ustrojstvene jedinice Ministarstva i drugim suradnicima na projektu; sudjeluje u radu odbora za ocjenjivanje; surađuje s relevantnim financijskim ustrojstvenim jedinicama unutar Ministarstva; priprema interne pisane procedure za provedbu svojih funkcija sukladno pravilnicima; čuva dokumente i evidencije o provedbi funkcija radi osiguravanja odgovarajućeg revizijskog traga; provodi savjetodavne mjere osiguravajući razumijevanje korisnika o njihovim pravima i odgovornostima u vezi s financiranjem; sudjeluje u provedbi mjera informiranja i vidljivosti s posebnim naglaskom na mjere namijenjene korisnicima; prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći, strukturnih fondova i drugih izvora financiranja; sudjeluje na stručnim skupovima i u radu relevantnih radnih tijela na nacionalnoj i međunarodnoj razini; priprema izvješća i planove iz svoga djelokruga rada; brine da svaki rashod bude opravdan stvarnom potrebom i potvrđen prethodnom kontrolom.«.

Članak 7.

Članak 29. mijenja se i glasi:

»Odjel za praćenje programa iz fondova Europske unije unutarnja je ustrojstvena jedinica Službe za pristupne i strukturne fondove Europske unije koja obavlja stručne poslove koji se odnose na praćenje i analizu uspješnosti provedbe operativnih programa za razvoj ljudskih potencijala u području socijalnog uključivanja; u okviru nadležnosti Odjela sudjeluje u pripremi strateških, programskih i operativnih dokumenata u području razvoja ljudskih potencijala te u pripremi projektne dokumentacije u okviru pomoći u tranziciji i jačanju institucija i prijelaznog instrumenta; u okviru sektorske nadležnosti izrađuje izvješća za sektorski nadzorni odbor, te prema potrebi i druga izvješća; sudjeluje u izradi pokazatelja uspješnosti i pripadajućih obrazaca; sudjeluje u izradi smjernica/uputa za prijavitelje u dijelu koji se odnosi na pokazatelje provedbe, izradu kriterija i obrazaca za vrednovanje projekata; osigurava praćenje operacija/projekata i programa putem definiranih pokazatelja uspješnosti; osigurava elektronsko praćenje pokazatelja uspješnosti te unosi podatke u MIS; utvrđuje mjere za provedbu prioriteta operativnih programa te razvija uvjete i planove za njihovu provedbu; prati provedbu prioriteta i mjera odgovarajućeg operativnog programa i o tome izvještava Upravljačko tijelo; provodi provjere na licu mjesta te sudjeluje u kontroli administrativnog i financijskog upravljanja; prati cjelokupno kontrolno okruženje s ciljem poboljšanja provedbe programa i projekata; provodi vrednovanje operativnih programa u skladu s planovima vrednovanja; sudjeluje u vrednovanju rezultata i utjecaja operativnih programa za razvoj ljudskih potencijala i koordinira usvajanje preporuka vrednovanja u dijelu sektorske nadležnosti; održava stalnu stručnu komunikaciju sa svim relevantnim unutarnjim ustrojstvenim jedinicama ministarstva i drugim relevantnim dionicima u provedbi operacija/projekata i programa; sudjeluje u radu odbora za ocjenjivanje; priprema interne pisane procedure za provedbu svojih funkcija sukladno pravilnicima; čuva dokumente i evidencije o provedbi funkcija radi osiguravanja odgovarajućeg revizijskog traga; provodi savjetodavne mjere osiguravajući razumijevanje korisnika o njihovim pravima i odgovornostima u vezi s financiranjem; sudjeluje u provedbi mjera informiranja i vidljivosti s posebnim naglaskom na mjere namijenjene korisnicima; prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći, strukturnih fondova i drugih izvora financiranja; sudjeluje na stručnim skupovima i u radu relevantnih radnih tijela na nacionalnoj i međunarodnoj razini; priprema izvješća i planove iz svoga djelokruga rada te obavlja i druge poslove u okviru svoga djelokruga rada; brine da svaki rashod bude opravdan stvarnom potrebom i potvrđen prethodnom kontrolom.«.

Članak 8.

Iza članka 29. dodaje se podnaslov iznad članka i članak 29.a koji glase:

»4.2.2.4. Odjel za vrednovanje projekata iz fondova Europske unije

Članak 29.a

Odjel za vrednovanje projekata iz fondova Europske unije unutarnja je ustrojstvena jedinica Službe za pristupne i strukturne fondove Europske unije koja obavlja stručne poslove koji se odnose na vrednovanje i ugovaranje projekata iz strukturnih fondova; priprema smjernice/upute za prijavitelje za ocjenjivanje i provodi preliminarnu procjenu projekata; pri izradi smjernica/uputa za prijavitelje i provođenju preliminarne procjene projekata surađuje s drugim odjelima unutar Službe i Posredničkim tijelom razine 2; osigurava i predlaže članove odbora za ocjenjivanje projektnih prijedloga; provodi savjetodavne mjere osiguravajući razumijevanje korisnika o njihovim pravima i odgovornostima u vezi s financiranjem; planira i pokreće izbor projekata u obliku otvorenog poziva za dostavu prijedloga projekata ili ograničenog poziva za dostavu prijedloga projekata te provodi postupak odabira projekata; osigurava ocjenjivanje sukladnosti projekata s kriterijima odabira koje je odobrio odbor za praćenje operativnog programa; odabire projekte za financiranje te iste podnosi Posredničkom tijelu razine 2 na preliminarnu procjenu sukladnosti s pravilima prihvatljivosti; zaključuje ugovore o dodjeli bespovratnih sredstava s korisnicima i Posredničkim tijelom razine 2 i druge relevantne ugovore; održava stalnu stručnu komunikaciju sa svim relevantnim unutarnjim ustrojstvenim jedinicama ministarstva i drugim relevantnim dionicima prilikom vrednovanja i ugovaranja projekata; priprema interne pisane procedure za provedbu svojih funkcija sukladno pravilnicima; sudjeluje u provedbi mjera informiranja i vidljivosti s posebnim naglaskom na mjere namijenjene korisnicima; čuva dokumente i evidencije o provedbi funkcija radi osiguravanja odgovarajućeg revizijskog traga; prati nacionalne i međunarodne dokumente i propise na području socijalnog uključivanja i zapošljavanja, socijalne politike, kohezijske politike, pretpristupne pomoći, strukturnih fondova i drugih izvora financiranja; sudjeluje na stručnim skupovima i u radu relevantnih radnih tijela na nacionalnoj i međunarodnoj razini; priprema izvješća i planove iz svoga djelokruga rada te obavlja i druge poslove u okviru svoga djelokruga rada; brine da svaki rashod bude opravdan stvarnom potrebom i potvrđen prethodnom kontrolom.«.

Članak 9.

Naslov iznad članka 46. i članak 46. mijenjaju se i glase:

»8. SAMOSTALNA SLUŽBA ZA UNUTARNJU REVIZIJU

Članak 46.

Samostalna služba za unutarnju reviziju je samostalna unutarnja ustrojstvena jedinica koja provodi unutarnju reviziju za Ministarstvo i korisnike proračuna iz svoje nadležnosti, razmatra, analizira i ocjenjuje sustave i sve poslovne procese iz djelokruga Ministarstva i korisnika proračuna iz svoje nadležnosti na temelju upravljanja rizicima te putem preporuka danim u revizorskim izvješćima vrši svoju savjetodavnu ulogu, obavlja revizije usklađenosti, revizije sustava, financijske revizije i revizije uspješnosti poslovanja, a u sustavu upravljanja programima Europske unije obavlja revizije sustava i revizije operacija, u skladu s najboljom strukovnom praksom, međunarodnim standardima za unutarnju reviziju i u skladu s kodeksom profesionalne etike unutarnjih revizora, obavlja horizontalne i vertikalne revizije s ciljem procjene sustava unutarnjih kontrola u povezanim procesima, zajedničkim programima, projektima ili aktivnostima koji se provode u Ministarstvu i kod korisnika proračuna iz svoje nadležnosti; obavlja posebne revizije na zahtjev ministra ili prema potrebi, daje objektivno stručno mišljenje o adekvatnosti uspostavljenih i primijenjenih kontrola, s ciljem postizanja učinkovitijeg i djelotvornijeg sustava financijskog upravljanja i kontrola i jačanja upravljačke odgovornosti; podnosi ministru izvješća o obavljenoj unutarnjoj reviziji, prati provedbu preporuka navedenih u izvješćima iz prethodno obavljenih revizija, izrađuje strateške i operativne (godišnje) planove unutarnje revizije temeljene na procjeni rizika procesa, izrađuje periodična i godišnja izvješća o radu unutarnje revizije i dostavlja ih nadležnim institucijama i osobama u skladu s važećim propisima, surađuje s jedinicom za harmonizaciju unutarnje revizije i financijske kontrole Ministarstva financija, što uključuje i obvezu dostave strateških i godišnjih planova te godišnjeg izvješća o radu toj jedinici, brine o kvaliteti obavljanja unutarnje revizije te surađuje s jedinicom za harmonizaciju unutarnje revizije Ministarstva financija pri provjeri kvalitete, procjenjuje praćenje provedbe preporuka Državnog ureda za reviziju, prati i potiče edukaciju unutarnjih revizora u skladu s Međunarodnim standardima unutarnje revizije, promiče profesionalnost i neovisnost unutarnje revizije, brine da svaki rashod Službe bude opravdan stvarnom potrebom i potvrđen prethodnom kontrolom.«.

Članak 10.

U članku 49. iza stavka 5. dodaju se stavci 6., 7. i 8. koji glase:

»Radom samostalnog sektora upravlja načelnik samostalnog sektora.

Radom samostalne službe upravlja voditelj samostalne službe.

Radom samostalnog odjela upravlja voditelj samostalnog odjela.«.

Članak 11.

U članku 50. dodaje se novi stavak 5. koji glasi:

»Načelnici samostalnih sektora odgovorni su za svoj rad zamjeniku ministra i ministru.«.

Dosadašnji stavci 5. do 10. postaju stavci 6. do 11.

Dosadašnji stavak 9. koji postaje stavak 10. mijenja se i glasi:

»Voditelj Samostalne službe za unutarnju reviziju za svoj rad odgovoran je ministru i zamjeniku ministra.«.

Članak 12.

Novi okvirni broj državnih službenika i namještenika potrebnih za obavljanje poslova iz djelokruga Ministarstva socijalne politike i mladih prikazan je u tablici koja je sastavni dio ove Uredbe.

Članak 13.

Ministar socijalne politike i mladih će, u roku 30 dana od dana stupanja na snagu ove Uredbe, uz prethodnu suglasnost središnjeg tijela državne uprave nadležnog za službeničke odnose, donijeti Pravilnik o unutarnjem redu Ministarstva usklađen s ovom Uredbom.

Članak 14.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/51

Urbroj: 50301-04/12-13-2

Zagreb, 2. svibnja 2013.

Predsjednik

Zoran Milanović, v. r.

OKVIRNI BROJ DRŽAVNIH SLUŽBENIKA I NAMJEŠTENIKA U MINISTARSTVU SOCIJALNE POLITIKE I MLADIH

|  |  |  |
| --- | --- | --- |
| Redni broj | Naziv unutarnje ustrojstvene jedinice | Broj službenika i namještenika |
| 1. | Kabinet ministra | 9 |
| 2. | Glavno tajništvo Ministarstva | 1 |
| 2.1. | Služba za ljudske potencijale i opće pravne poslove | 6 |
| 2.2. | Služba za opće poslove | 1 |
| 2.2.1. | Odjel za prijam, otpremu pošte, arhivu i tehničke poslove | 1 |
| 2.2.1.1. | Odjeljak za prijam pošte i vođenje urudžbenog zapisnika | 5 |
| 2.2.1.2. | Odjeljak za otpremu pošte i arhivu | 5 |
| 2.2.1.3. | Odjeljak za tehničke i pomoćne poslove | 7 |
| 2.2.2. | Odjel za informatičku i sigurnosnu podršku | 5 |
| Glavno tajništvo Ministarstva – ukupno | | 31 |
| 3. | Uprava za socijalnu politiku i podršku obitelji |  |
| 3.1 | Sektor za socijalnu skrb | 1 |
| 3.1.1. | Služba za socijalnu skrb | 11 |
| 3.1.2. | Služba za statusno-pravne poslove, drugostupanjski postupak i ugovaranje usluga | 11 |
| 3.1.3. | Služba za razvoj sustava socijalne skrbi | 9 |
| 3.2. | Sektor za djecu i podršku obitelji | 1 |
| 3.2.1. | Služba za djecu | 11 |
| 3.2.2. | Služba za podršku obitelji | 15 |
| Uprava za socijalnu politiku i podršku  obitelji – ukupno | | 59 |
| 4. | Uprava za mlade, međunarodne poslove i poslove Europske unije |  |
| 4.1. | Sektor za mlade | 1 |
| 4.1.1. | Služba za razvoj, provedbu i unaprjeđenje politika za mlade | 7 |
| 4.1.2. | Služba za suradnju s mladima | 7 |
| 4.2. | Sektor za međunarodnu suradnju, poslove Europske unije, pristupne i strukturne fondove Europske unije | 1 |
| 4.2.1. | Služba za međunarodnu suradnju i poslove Europske unije | 11 |
| 4.2.2. | Služba za pristupne i strukturne fondove Europske unije | 1 |
| 4.2.2.1. | Odjel za pripremu programa iz fondova Europske unije | 4 |
| 4.2.2.2. | Odjel za provedbu programa iz fondova Europske unije | 5 |
| 4.2.2.3. | Odjel za praćenje programa iz fondova Europske unije | 4 |
| 4.2.2.4. | Odjel za vrednovanje projekata iz fondova Europske unije | 4 |
| Uprava za mlade, međunarodne poslove i  poslove Europske unije – ukupno | | 45 |
| 5. | Uprava za odrasle osobe i osobe s invaliditetom |  |
| 5.1. | Sektor za osobe s invaliditetom | 1 |
| 5.1.1. | Služba za skrb o osobama s mentalnim oštećenjima | 7 |
| 5.1.2. | Služba za skrb o osobama s tjelesnim, intelektualnim ili osjetilnim oštećenjima | 7 |
| 5.2. | Sektor za odrasle osobe | 1 |
| 5.2.1. | Služba za skrb o starijim i nemoćnim osobama i beskućnicima | 7 |
| 5.2.2. | Služba za skrb o odraslim osobama ovisnicima, žrtvama obiteljskog nasilja i trgovanja ljudima, te azilantima | 7 |
| Uprava za odrasle osobe i osobe s  invaliditetom – ukupno | | 30 |
| 6. | Samostalni sektor za proračun i financije | 1 |
| 6.1. | Služba za državni proračun i decentralizirane funkcije | 1 |
| 6.1.1. | Odjel za pripremu državnog proračuna, financijsko planiranje i decentralizirane funkcije | 10 |
| 6.1.2. | Odjel za izvršavanje državnog proračuna, financijskih planova ustanova i kontrolu novčanih naknada | 8 |
| 6.2. | Služba za računovodstvene i knjigovodstvene poslove | 1 |
| 6.2.1. | Odjel za likvidaturu, platni promet i obračun plaća i naknada | 8 |
| 6.2.2. | Odjel za knjigovodstvo | 10 |
| 6.3. | Služba za javnu nabavu i investicije | 11 |
| Samostalni sektor za proračun i  financije – ukupno | | 50 |
| 7. | Samostalna služba za upravni i inspekcijski nadzor, predstavke i pritužbe i koordinaciju sustava socijalne sigurnosti | 16 |
| 8. | Samostalna služba za unutarnju reviziju | 6 |
| 9. | Samostalni odjel za udruge, humanitarnu pomoć i volonterstvo | 6 |
|  | MINISTARSTVO SOCIJALNE POLITIKE I MLADIH – UKUPNO | 252 |

54 07.05.2013 Uredba o izmjenama i dopunama Uredbe o unutarnjem ustrojstvu Ministarstva socijalne politike i mladih

Uredba, NN 54/2013-1097
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)